**OBRAZLOŽENJE**

Zakonom o vodi za ljudsku potrošnju („Narodne novine“, broj 56/13, 64/15, 104/17) uređuje se zdravstvena ispravnost vode za ljudsku potrošnju, nadležno tijelo za provedbu Zakona i način izvještavanja Europske komisije o provedbi Zakona, obveze pravnih osoba koje obavljaju opskrbu vodom za ljudsku potrošnju u Republici Hrvatskoj, načini postupanja i izvješćivanja u slučaju odstupanja od parametara za provjeru sukladnosti vode za ljudsku potrošnju, monitoring (praćenje) i druge službene kontrole zdravstvene ispravnosti vode za ljudsku potrošnju i njihovo financiranje, a u cilju zaštite ljudskog zdravlja od nepovoljnih utjecaja bilo kojeg onečišćenja vode za ljudsku potrošnju i osiguravanja zdravstvene ispravnosti vode za ljudsku potrošnju na području Republike Hrvatske.

Navedenim Zakonom također se uređuju zahtjevi za zaštitu zdravlja stanovništva od radioaktivnih tvari u vodi namijenjenoj za ljudsku potrošnju te vrijednosti parametara, učestalost i metode za praćenje radioaktivnih tvari u vodi za ljudsku potrošnju.

U provedbi navedenog Zakona i pravilnika donesenih na temelju istog Zakona, Ministarstvo zdravstva osigurava provođenje inspekcijskog nadzora, revizije sustava upravljanja rizicima i krizom, odnosno reviziju planova sigurnosti vode za ljudsku potrošnju pravnih osoba koje obavljaju djelatnost javne vodoopskrbe, upravnog nadzora i monitoringa (praćenja zdravstvene ispravnosti vode za ljudsku potrošnju.

Službene kontrole u provedbi navedenog Zakona i pravilnika donesenih na temelju istog Zakona provodi sanitarna inspekcija Ministarstva zdravstva.

Stručnu pomoć u provedbi navedenog Zakona i pravilnika donesenih na temelju istog Zakona Ministarstvu zdravstva osiguravaju Hrvatski zavod za toksikologiju i antidoping i Državni zavod za radiološku i nuklearnu sigurnost.

Nacionalnim programom reformi za 2018. utvrđene su mjere za jačanjekonkurentnosti gospodarstva i unaprjeđenje poslovnog okruženja (mjera 4.1. i 4.1.1.) te s njima u vezi mjera „Objedinjavanje gospodarskih inspekcija“, kao temelj za učinkovitije obavljanje inspekcijskih poslova, koji se sada obavljaju u središnjim tijelima državne uprave, u konkretnom slučaju inspekcijskih poslova koje obavlja sanitarna inspekcija Ministarstva zdravstva.

Zaključkom o smanjenju broja agencija, zavoda, fondova, trgovačkih društava, instituta, zaklada i drugih pravnih osoba s javnim ovlastima Vlade Republike Hrvatske od 2. kolovoza 2018. godine, u svrhu provedbe Nacionalnog programa reformi 2018. godine, utvrđeno je da od 1. siječnja 2019 godine Hrvatski zavod za javno zdravstvo preuzima poslove koje obavlja Hrvatski zavod za toksikologiju i antidoping, dok poslove koje obavlja Državni zavod za radiološku i nuklearnu sigurnost preuzima Ministarstvo unutarnjih poslova.

Obzirom da poslove inspekcijskih nadzora odnosno službenih kontrola iz nadležnosti sanitarne inspekcije Ministarstva zdravstva od 1. siječnja 2019. godine preuzima Državni inspektorat, potrebno je izmijeniti odredbe Zakona o vodi za ljudsku potrošnju („Narodne novine“, broj 56/13, 64/15, 104/17), uzimajući u obzir i činjenicu da od 1. siječnja 2019 godine Hrvatski zavod za javno zdravstvo preuzima poslove koje obavlja Hrvatski zavod za toksikologiju i antidoping, dok poslove koje obavlja Državni zavod za radiološku i nuklearnu sigurnost preuzima Ministarstvo unutarnjih poslova.